《日哭三君子行》
清代·彭鹏

嗟乎天地黯淡白日黩，为鸱为鼠何反覆！三月有客过江言，月望榕城人集木。

出者仰天皆屏息，入者和尘保走肉。传闻男子得三人，伏尸流血耻臣仆。

泣曰三人者为谁？客云以耳不以目。将疑将信听客云，迟之七日果来复。

督臣不挠被幽囚，生死存亡握粟卜。屈指三山王邦伯，骂贼睢阳身为戮。

碧水丹山司马公，含笑就刃无颦蹙。忠烈同时孰后先，刚锋交下血喷漉。

上有猛兽正负嵎，下有豺狼心久蓄。张牙开齿狞人前，耽耽视之欲逐逐。

堂堂尽见七尺躯，下风稽颡惟俯伏。悬河谈天舌槁然，肝胆冰寒形神觫。

三公浩气归山河，杀身成仁彼所独。如是我闻闭紫桑，虚空掩口吞声哭。

吁嗟乎！佌佌彼有屋，蔌蔌方有谷，哀今之人谁非食君禄。

作者简介：（1637—1704）福建莆田人，字奋斯，号无山，一号古愚。顺治十七年举人。三藩乱时，坚拒耿精忠命，后任三河知县，善治疑狱，惩奸不畏权势。而以缉盗不获，几被革职。旋举廉能，任刑科给事中。历广西、广东巡抚，皆有政绩，卒于官。